Kanadada sobiq maktab hududidan 60 ga yaqin bolalar qabri topildi

Kanadadagi sobiq maktab-internat hududidan tub aholi bolalarining 60 ga yaqin ommaviy qabri topildi. Bu haqda “National Post” xabar berdi.
Ma'lum qilinishicha, qabrlar Reginadan 265 kilometr shimoli-sharqda va Manitoba chegarasiga yaqin joyda, Fort-Pelli va Sent-Filips internatlari yaqinida topilgan. Ikkala maktab ham katolik cherkovi tomonidan boshqarilgan. Georadar tizimi yordamida jami 54 ta qabr aniqlangan. Qabrlar soni ko'p bo'lishi mumkinligi, aniqlash ishlari qor yoqqani sababli to'xtatilgani qayd etilgan.
Taxminan 150 mingga yaqin inuit va metis bolalar maktab-internatlarda o'qigan. Komissiya kamida 4100 nafar bola o'limini qayd etgan. Fort-Pellidagi maktab 1905 yildan 1913 yilgacha ishlagan. Haqiqat va yarashuv komissiyasi maktabda bolalar jinsiy va jismoniy zo'ravonlikka uchragani, bu esa maktab faoliyatining so'nggi o'n yilligida ta'lim muassasa inspektori va direktorining ishdan bo'shashiga olib kelganini aytgan.
Ma'lumot uchun, Kanadada eski maktab hududidan 200 ga yaqin noma'lum qabr topilgandi. Shundan so'ng yana 751 ta qabr aniqlangan. O'z navbatida, BMT Kanadada bolalarni ommaviy dafn etish ishini tekshirishni talab qilgandi. Kanada bosh vaziri eski maktab-internatini nazorat qilgan Rim papasini aholidan kechirim so'rashga chaqirgan.
Shu bilan birga, Kanada tub aholisi Rim papasidan uzr so'rattirish uchun Vatikanga yig'ilishni rejalashtirgandi. So'nggi xabarlarga ko'ra, Kanada tub aholisi mamlakatning sobiq mustamlakachilik siyosatiga qarshi qirolicha Viktoriya va Elizaveta II haykalini qulatgan.